AFRIKAANSE OPSOMMING: Hierdie navorsing doen 'n praktiese toepassing van die teoretiese raamwerk van tekskontruksie soos voorgestaan deur Grabe en Kaplan (1996) in die analise van Xhosa tekste oor vroulike bekendes. Teoretiese elemente wat aangewend word in die navorsing sluit in tekslinguistiese elemente en die elemente wat toepaslik is tot die struktuur van narratiewe tekste. Hierdie raamwerk kan gebruik word in taalonderrigmetodes en benaderings gerig op die ontwikkeling van leerders se analitiese vaardighede in die analise van die diskoersstruktuur van skriftelike tekste. Hierdie vaardighede wat verwerf moet word deur leerders, is gespesifiseer in Kurrikulum 2005 vir die leerarea tale. Die studie wend 'n verskeidenheid tekslinguistiese strategieë aan in die analise van geskrewe genre-tekste oor vraagstukke rakende vroulike musiekkunstenaars en aktrises. Daar word aanbeveel in die studie dat taalonderwysers, deur die toepaslike metodologie in Kurrikulum 2005, hierdie strategieë aanwend ten einde leerders te lewer wat in staat is om tekste suksesvol te analiseer, en wat 'n bewussyn het van hoe taal gebruik word in tekskonstruksie as 'n refleksie van sosiale en kommunikatiewe doelstelling. Vir die doel van die analises in hierdie studie, is 'n verskeidenheid Xhsoa tekste oor bekende vroulike musici en aktrises gekies uit die BONA tydskrif. Hierdie studie demonstreer dat teksanalise 'n ondersoek behels na die teks-generiese faktore, die kommunikatiewe doelstelling, en die sosiale en kulturele konteks en die traumatiese en opwindende ervarings ervaar deur mense in die gemeenskap waarin die teks geproduseer word. 'n Breë definisie van narratief en teks sal gegee word in die bespreking van die generiese kenmerke van tekste. Die tekslinguistiese konstruksie, die analise van linguistiese strukture, en die elemente van die geheelstruktuur van narratiewe, sal gedemonstreer word in die analise van die Xhosa-tekste met klem op die parameters in die etnografie van skryf soos voorgestel deur Grabe en Kaplan (1996): Wie skryf wat aan wie vir watter doel, waarom, wanneer. Bykomend tot hierdie parameters, ondersoek hierdie studie die globale elemente van narratiewe gebaseer op Labov (1972), die orientasie, die komplikasie, die evaluasie, die resolusie, en die koda. Bykomend sal die kognitiewe of retoriese skuifstrukture ook ondersoek word.